khistorydata/jeongjo-sjw-relations huggingface dataset:
정조 15년
刑曹啓目良人梁德潤原情云云旣施一次刑訊嚴飭放送何如啓渠以崔哥之學徒而捉來乎淺深眞僞卿等詳査可以刑放則刑放可以刑配則刑配必捧自渠口斥邪說之遲晩直招然後回粘決處爲旀所謂冊子段當刻內一一收聚曹庭燒火爲良如敎
정조 15년
禁府啓目孝陵別檢申溆矣本府議啓內身爲齋郞初無受由之事而擅作下鄕之行莫重陵寢至有曠直之境論其所犯極爲可駭以此照律罪杖一百收贖告身盡行追奪私罪奉敎依允爲旀功減一等爲良如敎又啓目平澤縣監李承薰原情云云只以數段句語草草納供不成體段事極可駭所當請刑是白乎矣旣有捧草供以入之命上裁何如啓數百卷不加多也數十卷非必歇也渠之受藏歸篋携來繙閱渠亦不得發明此一款卽渠之罪然而渠父會族人悉焚其書渠又作詬詆厥學之詩與文以明其心跡其事昭載於乙巳査案其書經眼於該曹判堂及今刊本事脫空之後更以已付丙之書冊事挑起已灰之宿煙不惟情實不稱當揆以法理自有令前令後之區別別無更問之端兺不喩至於李基慶同爲之說雖似爲證左問啓與草記太相反彼基慶二三其說者之從炎從涼何足爲信乎此囚段只當以雜冊受來罪重勘而此亦有合商量者大抵厥冊之出來我國者已屢百年自芝峯類說已有評騭之語而弘文館藏書之閣亦有之近來京外之流播不可勒歸之於渠所歸傳本律良中減一等爲先削其職放送徐圖自效爲良如敎
정조 15년
同成均李在學疏曰伏以天降景祿國有大慶睿質克嶷尺衣漸長聖主享無憂之樂宗社奠永固之勢吾東方億萬斯年之休猗歟盛哉仍伏念臣不孝無狀獲罪神明一歲之中失怙失恃備經人世所無之禍變而猶不知死苟延視息星霜居然屢改喪制次第奄闋冠服卽吉人理都絶悠悠穹壤豈有如臣命途如臣情境者哉嗚呼先臣自在宮僚荷聖上特達之知伊來十數年間厚被恩眷位至隆顯每對家人說道國恩未嘗不感激而流悌也精白一心以效殫竭之義訓飭不肖克守謹愼之規思所以報答隆渥之萬一者實是先臣平日志事伏惟日月之明庶或照燭矣訃聞之日惟我聖上衋然念舊特下隱卒之敎首尾七十有九言字字鄭重逈出尋常給需庀葬又是格外殊典非但遺孤之哀煢交切先臣有知亦必隕越于冥冥中矣興言及此五內如割惟有淸血之被面而已臣雖至頑亦非木石荐剝之餘殘縷僅存一切世念若隔前生乃殿下特記簪履之舊又垂雨露之私中月未盡除旨荐降臣雙擎恩誥告榮無所以首頓地不覺失聲長號也念臣平日仰望我殿下不啻如弱子之恃慈父矧今一分自盡之道惟在移孝以事赴蹈猶此不辭夷險何敢自擇而第臣之從前所踐歷萬萬過分萬萬不稱非但臣心之夙宵兢懼亦惟先臣所常悶念也今於孤露之後又復出入榮塗冥行不已則小器易溢弱植必顚大小狼狽可人而俟惟殿下憫其情私憐其孤孑勿復置之於任使之列俾得以優游散地全保身名上而不累則哲之明下而無墜家庭之訓則臣於他日庶有歸見臣父之顔此所以攢手蘄祝於仁覆之下也抑臣又有私心之傷痛憤惋者世變無窮亂賊層生不幸凶逆出於臣同宗矣三世五卿受恩何如而背君忘國稔罪積惡逆節至憯斷案已具陰誅先加輿情久激此非但朝廷之逆節卽臣私門之罪人也臣旣無輔果之先見徒切隴西之深恥每一思惟不禁公私之憤弸亘于中也噫臣之逖違軒陛三載于玆矣犬馬之忱寤寐如結豈不欲卽謝恩命少伸區區而苫塊纔撤餘哀在心重理紳笏情所不忍又以久嬰疾病屢朔沈苦形殼雖存神精盡銷陳力就列亦無其望玆敢不避干冒之罪悉暴悲苦之懇伏乞聖慈俯賜矜察亟命遞臣所帶兼銜俾安微分仍治瀆撓之罪以肅朝綱千萬幸甚臣無任云云答曰省疏具悉卿其勿辭行公
정조 15년
辛亥十一月初九日辰時上御重熙堂刑曹堂上入侍時右副承旨申耆假注書鄭尙愚記注官金良倜承膺祚刑曹判書金尙集參判李時秀以次進伏訖上命讀公事判付訖上曰刑曹堂上進前尙集等進伏上曰卿等旣在法官中人之爲邪學者隨聞捉來或懲治或曉諭以爲改圖自新之地可也尙集等曰聖敎如是臣等敢不着意擧行乎命退諸臣以次退出
정조 15년
辛亥十一月初九日辰時上御重熙堂左承旨入侍時行左承旨李祖承記事官李海淸記注官金良倜承膺祚以次進伏訖上命書榻敎曰楊根郡守當日辭朝仍命讀公事書判付訖命退承史以次退出
정조 15년
行都承旨趙尙鎭坐行左承旨李祖承坐行右承旨李亨元坐左副承旨未差右副承旨申耆坐直同副承旨李東顯坐直注書李海淸仕直一員未差假注書鄭尙愚仕事變假注書任㸁仕
정조 15년
大殿惠慶宮中宮殿內閣政院口傳問安答曰知道王大妃殿內閣政院單子問安答曰知道大殿朝廷二品以上六曹堂上大司憲口傳問安答曰知道王大妃殿朝廷二品以上六曹堂上大司憲單子問安答曰知道
정조 15년
申耆啓曰大司憲李致中引避退待執義許晊掌令權儐在外掌令金孝眞未肅拜持平朴孝成在外持平鄭東愼引避退待監察茶時之意敢啓傳曰知道
정조 15년
傳于李亨元曰左承旨入侍
정조 15년
以校理李羽晉宋民載副校理申馥修撰尹光普申獻朝副修撰吳泰賢朴奎淳牌不進罷職傳旨傳于李亨元曰只推
정조 15년
以校理李羽晉宋民載副校理申馥修撰尹光普申獻朝副修撰吳泰賢等再招不進罷職傳旨傳于李亨元曰只推更爲牌招
정조 15년
以副修撰朴奎淳牌不進罷職傳旨傳于李亨元曰只推更爲牌招
정조 15년
李亨元啓曰明日常參經筵取稟傳曰停
정조 15년
以全羅監司鄭民始啓本罪人李益文興德縣到配事傳于申耆曰不過申飭特從三令五申之意與同罪諸漢放送此後手本一依買賣實數以啓事令該署提調嚴飭
정조 15년
申耆以備邊司言啓曰因慶尙監司鄭大容以昌原量田勿施事狀啓有草記稟處之命矣朝家改量之令初豈出於損下益上之意乎只爲其釐正經界公而無漏稅之患私而絶白徵之弊而守令之見識到此者未知有幾人乎也今以嶺伯狀啓觀之昌原前府使梁塤事萬萬駭然豪右兼竝奸吏幻匿若能嚴搜明剔屬之於公則夫誰曰不可而此則不然不思恤民惟務加摠勒陞等數强幻田形抑增尺數新結之加於舊結恰爲一千二百餘結昌原雖曰府使幅圓不甚廣大則千餘結之舊無今有實是理外衆怨安得不朋興乎當此扶杖聽詔者皆願少須臾無死之日獨使昌原一邑之民無樂生之心者此豈可成說乎今年改量明春又量決是行不得之政如欲解其倒懸姑令依舊量施行然庶可以慰悅民心依狀辭許施之意分付嶺伯稍待年事豐登民力蘇完更令經紀改量係是不可已之事以此竝爲分付梁塤罪狀不可仍置令攸司勘處何如傳曰允矇然磨勘之道臣事當重勘而一則旣遞一則自首姑爲減等晩時自首使朝家本意不免欺吾民之歸不可以功掩罪爲先越捧十等以謝昌原之民可也
정조 15년
申耆以備邊司言啓曰舟橋今將始役而句管無人行副司直金文淳備局堂上還差使之仍察舟橋之任何如傳曰允
정조 15년
申耆以舟橋司言啓曰舟橋排設吉日今月十一日爲吉云當日臣文淳率都廳朴基豐出去始役之意敢啓傳曰知道
정조 15년
申耆以刑曹言啓曰依下敎罪人崔敦行不爲發配放送之意敢啓傳曰知道
정조 15년
辛亥十一月初十日辰時上御重熙堂左承旨入侍時行左承旨李祖承記事官李海淸記注官金良倜承膺祚以次進伏訖上命讀公事書判付訖上曰左議政已出去云耶祖承曰未及聞知矣上曰大臣如或未及出去姑爲留待事招致錄事分付可也賤臣承命出傳仍命退承史以次退出
정조 15년
行都承旨趙尙鎭病行左承旨李在學坐直行右承旨李祖承坐左副承旨徐龍輔坐右副承旨申耆坐直同副承旨金載翼解由啓辭未下注書李海淸仕一員未差假注書鄭尙愚仕直事變假注書任㸁仕
정조 15년
李在學啓曰明日常參經筵取稟傳曰停
정조 15년
李祖承啓曰大司憲李致中持平鄭東愼引避退待執義許晊掌令權儐持平朴孝成俱在外掌令金孝眞未肅拜監察茶時之意敢啓傳曰知道
정조 15년
趙尙鎭啓曰右承旨李亨元今日不爲仕進卽爲牌招何如傳曰許遞前望單子入之待下批牌招察任
정조 15년
承旨前望單子入之李在學徐龍輔金載翼落點
정조 15년
傳于申耆曰輪對官入侍
정조 15년
傳于李在學曰左承旨入侍
정조 15년
傳于李在學曰權尹兩囚處斷文書權日身初供判付令該曹謄關嚴明措辭於箕伯灣尹及三使臣處俾各益知西冊之禁年前西學雜冊之出來未必伊時使行之獨爲不掩之致而異國不輕之書三使臣之無難受幣貽羞莫甚又不但其時使行如此其前其後使行之受來西冊者看作例事尤豈成說此後各別嚴飭無或更犯事一體行會
정조 15년
以京畿監司徐鼎修啓本邪學冊字禁斷之意知委各邑事傳于李祖承曰與下廟堂傳敎一體曉諭防曲事回諭
정조 15년
李在學以弘文館言啓曰本館上番無他推移之員不得已以下番姑陞入直之意敢啓傳曰知道
정조 15년
申耆以兵曹言啓曰景福宮衛將金聖龜身病猝重時月之內無望供職呈狀乞遞輪番之任不可久曠改差何如傳曰允
정조 15년
李祖承以刑曹言啓曰今日自臣曹罪人鄭儀赫鄭麟赫崔仁吉崔仁成孫景允玄啓溫許涑金啓煥金德愈崔必悌崔仁喆等十一名一倂捉來或施威或嚴刑以西洋邪學絶意不復更事之意發問目申申曉諭則鄭儀赫金啓煥金德愈等最初平問之時言下卽服以快覺邪學不敢復爲納招崔仁吉崔仁成兄弟初頗堅持强而後以更不爲邪學納招孫景允玄啓溫許涑三人等或刑三四度或刑十餘度然後始以西洋邪學不敢復爲口呼納招故謹以傳敎內辭意布諭後竝嚴飭放送而最可痛者崔必悌之其父涕泣哀乞而終不回悟崔仁喆鄭麟赫之兄弟歸順而獨自頑忍準次嚴訊一味牢拒者人理滅絶誠極痛惡而旣有出付其父兄使之開諭之命故捧侤音出付三日後來告事分付邪書十四卷竝爲收聚燒火曹庭之意敢啓傳曰知道權日身推訊限滿在明日云而明日以後連値坐齋退限十日使渠獄中更圖自新崔必恭亦爲仍囚日身若自新則必恭亦當自新兩囚等卿等今日開坐時更爲捉致曹庭曉以義理還囚而不服三人等各其家長捉來其間改心與否嚴問至於詿惑中人之魁首無出於必恭必恭處先以中人之同學者京鄕幾人施威嚴問如有指告者草記後捉來依前此捉來人例擧行今此中人等詿惑者必欲掃蕩窩窟者一則欲人其人一則寓化民成俗之意大抵中人輩非兩班非常人居於兩間最是難化之物卿等知此意各別査究如或一人倖漏一人誤罹要之皆期於革舊圖新則卿等可謂效一日之責惕念擧行朝家則以礪俗敦風之憧憧一念不能暫弛早朝臨殿問卿等赴衙與否卿等尙在家有司者恪勤之意果安在哉卿等爲先從重推考雖以防曲曉諭一事言之期限二十日出於寬緩卿等擧行太沁泄未聞一人一冊燒火或自現者各部官發牌嚴飭可也
정조 15년
李祖承以刑曹言啓曰因鄭儀赫等論理草記傳曰知道權日身考訊限滿在明日云而明日以後連値坐齋過限十日使渠獄中更圖自新崔必恭亦爲仍囚日新若自新則必恭亦當自新兩囚等卿等今日開坐時更爲捉致曹庭曉以義理定日還囚而不服三人等各其家長捉來其間改心與否嚴問至於詿惑中人之魁首無出於必恭必恭處先以中人之同學者京鄕幾人施威嚴問如有指告者草記後捉來依前此捉來人例擧行今此中人等詿惑者必欲掃蘯窩窟者一則人其人一則寓化民成俗之意大抵中人輩非兩班非常漢居於兩間最是難化之物卿等知此意各別査究如有一人倖漏一人誤罹要之皆期於革舊圖新則卿等可謂效一日之責惕念擧行朝家則以礪俗敦風之憧憧一念不能暫弛早朝臨殿問卿等赴衙與否卿等尙在家有司者恪勤之意果安在哉卿等爲先從重推考雖以坊曲曉諭一事言之期限二十日出於寬緩卿等擧行太沁泄未聞一人一冊燒火或自現者各部官發牌嚴飭可也事命下矣依下敎罪人權日身更於曹庭以前後判付內辭意及覆曉諭則所供內以爲遲晩納招之前雖不免心口不相應之罪而旣已遲晩今於傳敎之下安敢更瞞朝家重得罪於聖明之世哉所謂耶蘇之學卽是妖邪不正之道壞人心術之言今乃大覺悟其前罪云察其言貌顯與前日强應之時有渠自呼寫別無難色又以開曉崔必恭同被好生之德申諭則以爲敢不竭力言及而渠於必恭在當初則雖是同志而今則渠雖覺悟必恭則迷惑如前便是楚越雖言之而未必見聽從故期於退限前力勸開悟之意更加申飭崔必恭則不但平問與施威而已使其叔其弟躬入曹庭使之勸悟則其叔與弟無數涕泣懇乞而一味牢拒無意聽從嚴問其同學幾人則噤口結舌一如前日凶忍頑毒誠不可以人類責之待明日栲限加刑取服計料崔仁喆其兄仁吉來告內以爲皆已革心棄邪云故竝致曹庭使渠口納供則崔仁喆所供內以爲再昨日訊推之下爲邪學所惑終是抵賴迷不知悟歸家二日老母兄弟多般泣諭必欲日新故亦知前日之非今於官庭以耶蘇之學妖邪不正不敢復爲之意遲晩云鄭麟赫其父道弘其兄儀赫同爲率來麟赫所供內以爲崔必恭卽渠同姓五寸姑母之子而玄啓溫卽渠同生弟麟赫之藥局同事人故渠兄弟其時與崔玄兩漢逐日相從於麟赫之藥局習聞兩漢之邪言漸漬日深戊申三月遂至誤入邪學之境日日講論迷不知返故昨年十二月渠父道弘及渠兄師赫抵死禁斷至親族屬萬端開諭而猶爲酷信邪學末如之何權日身則己酉春間必恭來言到渠家而盛稱高學故卽爲往見則天堂地獄等說多般敎諭益信其學至於冊子則袖珍一冊切要上一冊實義二冊自證四冊亦爲借見於必恭處而其中袖珍一冊邪學中日課者故手自抄謄四十餘張以爲日誦之計渠同姓三寸叔道凝居永同地而昨年九月上來時亦聞必恭及渠兄弟之言亦以爲好今年正月下去時實義二冊自證四冊袖珍一冊及諺書抄翻袖珍竝爲持去切要一冊盡見後還授於必恭而袖珍中又抄出小紙入於囊中輪誦者今初九日朝前燒火家中矣耶蘇與敎主今覺前非甚於殺父之讎渠等今日之心欲食耶蘇之肉寸斷敎主之肝若於今後更有崇邪學之心則與禽獸一類云崔必悌其父宗益來告內昨今兩日渠之夫妻涕泣哀乞親黨諸族多般勸諭則必悌亦涕泣而言曰姑觀今宵更當思量云當初定限旣在明日故使之待明來待五部官員卽爲發牌以邪學自首邪書現納使之星火擧行事另加嚴飭鄭麟赫所供中旣以八卷邪書其叔道凝持去永同地云上項道凝自該道卽爲捉來所持去冊子一一搜納燒火營庭道凝之邪學與否嚴加究覈如卽開悟以不復爲耶蘇邪學嚴捧侤音後卽爲放送事分付道臣之意敢啓傳曰知道權日身爲先除拘繫事分付欲與崔必恭酬酢開諭亦勿禁止渠等族屬親知之爲曉惑來見者依俄者口傳下敎切勿防禁必恭亦於過齋後加刑取服可也
정조 15년
申耆以刑曹言啓曰依下敎兩司掌務書吏等各決杖一百放送之意敢啓傳曰知道
정조 15년
獻納宋翼孝疏曰伏以臣猥以無似濫蒙洪造出入三司于今五六年矣絲毫莫效愧懼徒積不意薇垣新命忽下於病伏涔涔之中繼以飭敎截嚴臣驚惶震惕不敢言私章皇出肅粗伸義分而第臣素患咳喘之症近成癃痼之疾痰火交攻氣息澌綴自値寒節每致沈困昨夕歸路重觸風冷頭疼如碎身寒如束達夜叫苦目不交睫神眩昏瞀欲起旋仆以此病狀束帶赴公萬無其望不得不冒入文字略暴微懇伏乞天地父母俯垂諒察亟遞臣職仍治臣瀆撓之罪以肅朝綱焉臣旣乞免何敢以言責自居而事在目下不容泯默敢此附陳焉嗚呼異端之說孰非傷倫敗俗而古今天下豈有如持忠尙然之窮凶極惡者哉道臣之査秋堂之啓俱已言之臣不欲復汚筆舌而苟究邪說之所起必有妖書之所傳臣向伏見洪樂安問啓奏對平澤縣監李承薰於其父東郁燕行時購來數百卷書携入泮中聚會講隷以此承薰方在置對未知處分之如何而大抵專對之臣雖在象譯輩尋常禁物惟當痛禁之不暇噫彼東郁身爲行臺遠求妖書授之其子蔓滋火煽遂使愚迷擧被誑惑至有兩賊毁棄倫常自干天討之地其所賊人子而陷人心者胡至此極不惟是也方其購求之時若有燕市之人或以爲堂堂禮義之邦亦取邪悖之書云爾則其爲國家之羞尤當如何方今聖明在上吾道丕暢如日中天螢爝莫照惟彼一種邪孽何足爲深慮而若其齎來妖說傳習愚夫始而貽羞於中國終焉爲害於世道究厥罪狀不下於兩賊之學其書而惑信者臣謂義州府尹李東郁嚴問得情繩以重律則不但邪學之先治根柢庶使殊俗之人咸知吾東方儒化大闡邪學莫售之休矣伏願殿下穆然深思廓揮乾斷毋惜一人之誅以濟群愚之溺焉臣於是又有所駭惋者蓋此妖書莫非斁倫悖常之說則有何可好而謂之間有好處云者陽斥陰護語意詭祕全無深絶之意復啓踵習之計者極爲痛惡前持平李基慶姑先施之以刊改之典斷不可已也云云以獻納宋翼孝上疏傳于申耆曰旣曰行臺則行臺亦臺侍又稱灣尹灣尹卽二品也臺侍與二品宰臣加之以回示二字者已涉貽笑之一端使卽釐改律名之後但當卽日來避見任而已豈可隨敎卽改慌忙刀擦不念臺體之益壞乎然律名不審從他不審苟有用意購來之跡李東郁之重勘烏可已也聞其事實西學諸冊西人以弊均傳於三使而三使皆受來初意則其時三使臣竝欲處分矣追見刑曹文案所謂冊名皆是國中流行書目之所已在非自其行創出來者此所以姑且參酌而尾陳李基慶罪狀言果好矣渠之瞬目擧足不以龍斷爲恥者實所切惡而不堪正視然渠輩何足責乎由後而雖有其言之可取由前而貽笑之罪不可仍置獻納宋翼孝罷職同堂之於同氣特五十步百步除非大義滅親之事豈或遽議於越嫌破格乎疏中有回示後當律及無惜一人之誅等語雖緣倥傯未及省看之致不諉於代房之他僚難免巽軟之失當該承旨遞差
정조 15년
副修撰吳泰賢朴奎淳等箚曰伏以大司憲李致中司諫李秉喆持平鄭東愼等俱以等衰朽魯鈍本不合於淸朝耳目之任而飭敎之下冒沒出肅隨參賓對矣未及周旋不卽傳啓至有承宣請推之擧壞損臺體已無餘地臣等以何顔面一刻晏然於臺次乎請命遞斥臣等之職引嫌而退做錯雖云非細例推不必深引請大司憲李致中司諫李秉喆持平鄭東愼竝出仕取進止答曰省箚具悉處置事依施
정조 15년
辛亥十一月十一日辰時上御熙政堂輪對官入侍時同副承旨李東顯記事官李海淸記注官金良倜承膺祚宗廟令李齊賢工曹正郞丁志德尙衣直長鄭厚東西氷庫別檢宋煥章義盈奉事李顯正以次進伏訖上曰右副承旨入侍出榻敎賤臣承命出傳右副承旨申耆進伏上曰輪對官以次進前可也李齊賢進前奏職姓名上曰職掌奏達可也齊賢曰廟內修掃五日奉審矣命退丁志德進奏職姓名上曰職掌何事也志德曰山澤司矣命退鄭原東進前奏職姓名訖命退宋煥章進奏職姓名上曰與珍山郡守爲幾寸乎煥章曰爲六寸矣上曰何時上來云耶煥章曰姑無消息矣上曰守令下送旣有促敎予於山林禮待豈或歇後旣爲守令則體面與山林有異須以從速上來肅命下去之意卽爲書報可也命退李顯正進前奏職姓名仍命退命耆讀公事書判付訖命退承史以次退出
정조 15년
辛亥十一月十一日午時上御重熙堂右副承旨入侍時右副承旨申耆假注書鄭尙愚記注官金良倜承膺祚以次進伏訖上命讀公事書判付訖上曰今日則寒意頗緊雪花又飛冬令行矣耆曰近來日氣連爲調順矣命退承史以次退出
정조 15년
行都承旨趙尙鎭坐行左承旨李在學坐直行右承旨李祖承坐直左副承旨徐龍輔坐右副承旨申耆坐同副承旨金載翼解由啓辭未下注書李海淸仕直一員未差假注書鄭尙愚仕事變假注書任㸁仕
정조 15년
申耆啓曰大司憲李致中呈辭執義許晊掌令權儐持平朴孝成俱在外掌令金孝眞未肅拜持平鄭東愼傳旨未下監察茶時之意敢啓傳曰知道
정조 15년
傳于李祖承曰園所植木春植勝於秋植待來春爲之矣園屬之自採自植檜木爲三百七十二株松木爲三萬九十七株一等將校嘉善黃啓淸監官折衝盧大喆各米一石木三疋守護軍房德彬所採過千株米五斗木三疋本書員一名京書員一名守僕四名庫直一名各米五斗木二疋二等守護軍九名一人所採各過六七百株各米四斗木二疋三等守護軍十九名各過四五百株各米三斗木二疋四等守護軍七十三名各過二三百株各米三斗木布一疋五等守護軍十八名所採爲百株內外各米二斗木一疋賞給米則以該府大同米會減木布則令度支送于畿營下送以此傳敎下諭于本府使及畿伯而園官處一本亦爲書送府使與園官眼同分給後形止狀聞事一體下諭
정조 15년
傳于李祖承曰當該司謁推考
정조 15년
李祖承以弘文館言啓曰修撰尹光普上疏批旨內本館所在西洋書燒火事命下矣主敎緣起二冊進呈書像一冊臣等於館庭卽爲燒火之意敢啓傳曰知道
정조 15년
申耆以兵曹言啓曰五衛將尹致宖素患痰癖之症近益添劇時月之內無望供職呈狀乞遞實病旣如此則宿衛輪番之任不可久曠改差何如傳曰允
정조 15년
申耆以刑曹言啓曰罪人崔必悌出付其父宗益使之開諭昨日又以下敎招送邪學遲晩諸人使之期於勸戒回悟矣卽者宗益來告內必悌今已自新云故捉來取招則以爲惑於邪學迷不知變渠之父母三晝夜涕泣開諭同學諸人亦皆悔過自新申申面戒始覺其爲耶蘇邪學之所誤從前罪狀實無所逃旣悟之後何敢更爲邪學乎云納招之際觀其辭色迫於父母之至情不無强應之意而比之當初受刑時頑忍牢拒之狀顯有異焉姑爲拘置而必悌旣以不爲邪學渠自納供鄭麟赫崔仁喆孫景允白尙玉等竝爲放送之意敢啓傳曰更爲退限三日渠之親屬及同惡諸人處逢授出付期於革面又革心之地眞所謂匹夫之心難奪此非桁楊之下威令勒捧之事嚴飭逢授諸人等處使之竭力歸正而鄭哥等四人外前已遲晩諸人亦卽招來更又面稽言聽後其所快悟與鄭哥諸人果無異則必悌勸諭等節同力爲之事嚴飭分付一體逢授而或有其中口然心不然之人依必悌例更爲定限出給於同學諸人渠之親屬後草記聖訓不言敎不倦乎朝家之所願不但在學孔子卿等職在士師亦不以願學契皐陶爲心乎雖一命之士苟存心於愛物於人必有所濟況於變夷爲華幻鬼爲人之際寧以支離爲苦或忽於終始之澤乎明日以後以齋日當不赴衙雖於在家之時念念於牖頑一事而凡有陳聞之事勿拘齋日須卽草記權日身崔必恭等若尤快悔令獄官來告卿等草記班之魁日身中之首必恭若痛自尤悔歸於正學則其徒不過遇風之鴻毛卿等益思對揚此意之道可也
정조 15년
申耆以刑曹言啓曰依下敎發送曹吏於楊根地罪人權日身家所藏邪書使之一一搜來矣回告內以爲所有書冊無遺搜閱而別無關於邪學冊子只有辛亥瞻禮爲名長廣數寸一冊書帖冊後面列錄邪學諸書名目一冊及邪書目錄謄書紙一片而其外又有璇衡分野圖一冊蒼頡篇一冊玉樞經一冊故竝爲持來云曹吏未回之前自畿營移送日身家所搜來玟瑰經爲名一冊故臣等更爲詳考則璇衡圖蒼頡篇玉樞經三冊俱無關於邪學待結末出給計料其外則一倂依前燒火之意敢啓傳曰知道
정조 15년
申耆以刑曹言啓曰卽者司譯院生徒趙之和自現來告內渠之外三寸卽鄭儀赫麟赫兄弟也往來外家之時爲儀赫兄弟所敎學習邪學六七朔矣自今年三月因父母之責始覺耶蘇之爲邪學雖棄而不爲今於嚴令之下不敢自隱玆以來現而冊子則不文之故只授時看儀赫等所看冊子而已元無所藏云聽言觀貌可知其出於眞情仍爲曉諭放送之意敢啓傳曰知道
정조 15년
申耆以刑曹言啓曰卽者西部都事金喆淳牒報內前禁漏官李載謙以不爲邪學自首云故自臣曹招問則以爲渠於四五朔前果與白尙玉崔必恭等偶與相從得聞邪學之說又見必恭所持小冊子幾近一朔以無識之故只授之言終不解得自然無味仍以棄置今番後益知其爲妖邪之事而雖暫時旣有所犯故果爲自首而冊子則借見於必恭處旋卽還給元無所藏云察其言貌果是眞情嚴飭仍卽放送之意敢啓傳曰知道
정조 15년
修撰尹光普號曰伏以臣姿性庸陋學識鹵莽登筵不能開發經旨代撰未嘗宣揚王言立朝八年一味憤劣抑亦聖明之所俯燭也廼者憲臺之斥雖若混圇說去而臣則自顧慙恧無異於專指臣身不曰不分魚魯而下得一僅字不無幾於顧藉爽實之歸矣自玆以後累被恩除庚牌日降而廉防所在抗顔無地一未承膺輒皆違逋雖幸聖度包容罰止例推臣之自速逋慢之罪實合萬戮昨夜又伏見自政院傳敎下者有若慈父之詔迷子臣聞命踧踖且惶且感不知所以仰對也第念臺言一出洗滌無期諸僚之有文識者亦皆引義則如臣空疎豈可以一遞一罷自以爲粗伸精勢揚揚出肅殆同無故者哉且臣右臂大腫今至十餘日纔試鍼藥毒氣益肆浮高刺痛不能屈伸雖欲感激恩私竭蹶趨承其勢亦末由矣不得已略將實事書呈政院而擔歸私次臣罪至此尤難原貸玆敢冒入文字仰瀆崇嚴伏乞天地父母諒臣難安之情察臣疾痛之呼亟命遞斥臣職因令選部勿復檢擬於論思之官以肅朝綱以安私分不勝大願臣旣不以見職自居則不宜贅陳他說而第於目下事有不容泯默者玆敢附陳伏惟殿下澄省焉夫邪正之反對有若陰陽之遷嬗故君子道長則小人道消正學廢則異端起此必至之理也惟我東方雖僻在海隅華人稱之曰小中華者以其服習父師之敎誦法孔朱之書衣冠文物燦然有可觀故也噫彼西洋學云者不過利虜悖理之說臣旣未見其書則不知其所謂者何狀而夫何惑世誣民一至於此詖邪浮於楊墨誕妄甚於佛老將至於牿天性滅人理後已此豈非骨顫膽掉處耶今幸罪人斯得兩賊伏法窮覈徒黨痛加刑配而十行絲綸辭敎鄭重深軫人其人火其書之義此莫非我聖上至仁至明好生洽民之盛德也匝域臣民孰不仰天地之大日月之明也哉雖然此等邪說之作莫不由於正學之寢微今欲永絶邪說根脚莫如扶植正學源頭正學之源不在乎他在乎山林經術之士近年以來山林之稱人皆諱避曰師曰弟子者蔑蔑無聞而狐狸自恣鰌鱔皆舞不經之書無倫之言投間抵隙誑惑人心此其故何哉無乃尊尙山林之方猶有所未盡學校敎人之法亦或有闕遺而然耶臣愚死罪竊以爲廈氊之上益講崇儒重道之義草野之間廣求守志敦倫之士俾得治隆於上俗美於下則惟此鎖鎖邪說自歸於陰谷之自瀜爝火之旋熄何憂乎愚夫愚婦之樂其誕而喪其眞乎更伏望申飭京外必求純正篤厚之士推以爲家塾之訓長敎之以先王之法言齊之以天敍之大猷凡於爲人師表道可以範世俗學可以拒詖淫者特加崇奬之典以爲觀感之資則其爲世道裨益容有極哉抑臣又有區區仰告者日昨傳旨有弘文館亦有西洋書之敎其下更無發落竊恐閭巷無知之輩得見朝報妄以爲其書自古有之不甚驚動私家之藏或緩於搜焚之擧也臣謂亟命有司推出弘文館所藏進呈書像主敎緣起二冊燒之通衢仍飭五部官員曉諭坊坊曲曲凡係西洋之書一竝搜出聚而火之使八城臣民咸知此書之不可一刻留置則亂萌庶可以自絶人心庶可以歸正矣臣無任云云省疏具悉首陳事當體念次陳弘文館所藏西洋諸書燒之通衢事爾言甚是何必遠出通衢卽令館中燒火爾其勿辭察職
정조 15년
辛亥十一月十二日辰時上御重熙堂左副承旨入侍時左副承旨徐龍輔記事官李海淸記注官金良倜承膺祚以次進伏訖上命書傳敎曰承旨房仍左承旨爲戶房左副承旨爲工房右承旨爲禮房仍命讀公事書判付訖命退承史以次退出
정조 15년
行都承旨趙尙鎭坐行左承旨李祖承坐直右承旨未差左副承旨徐龍輔坐右副承旨洪仁浩坐直同副承旨申耆坐注書李海淸仕直一員未差假注書鄭尙愚仕事變假注書任㸁仕
정조 15년
李祖承啓曰自今十三日至十六日國忌齋戒正日相値視事頉稟之意敢啓傳曰知道
정조 15년
洪仁浩啓曰大司憲李致中呈辭執義許晊掌令權儐持平朴孝成在外掌令金孝眞未肅拜持平鄭東愼傳旨未下監察茶時之意敢啓傳曰知道
정조 15년
傳于李祖承曰禮房承旨馳詣永陵奉審摘奸以來
정조 15년
趙尙鎭啓曰新除授承旨金載翼以前任報恩縣監方在解由未出中何以爲之敢稟傳曰勿施與未差之代前望單子入之待下批牌招察任
정조 15년
以去三十日吏曹參判望筒傳于李祖承曰前望單子入之
정조 15년
承旨前望單子入之李洪載洪仁浩落點
정조 15년
以右承旨李洪載牌不進推考傳旨傳于趙尙鎭曰聞其實病尙難供劇云許遞前望單子入之
정조 15년
傳于申耆曰右副承旨入侍
정조 15년
吏曹口傳政事以鄭養善爲平澤縣監
정조 15년
申耆以備邊司言啓曰頃因傳敎新還停退事傳敎掩置委折星火論報之意査問於黃海道臣矣卽見該道臣李敬一所報則以爲新還區別停退事關文十月十五日到付卽其時知委列邑無田土貧殘丐乞之類使之精抄新還分數停退被災民區別尤甚之次新還身布蕩減或停退待其齊報登聞計料爲辭矣道臣以新還區別停退之意已爲知委列邑則此與掩置有異而莫重年分狀本擧行形止不能明白論列致勤申諭所當重勘而旣有越捧之命則一事疊勘恐涉如何此後擧行等節各別惕念俾無如前疎忽之意申飭何如傳曰允
정조 15년
趙尙鎭以吏曹言啓曰今此宗廟望祭獻官預差前承旨李亨元塡差而時無職名令該曹口傳付軍職何如傳曰允
정조 15년
兵曹口傳政事副司直李亨元單付
정조 15년
申耆以吏曹言啓曰今此宗廟景慕宮望祭大祝時無職名人員令該曹口傳付軍職何如傳曰允
정조 15년
洪仁浩以刑曹言啓曰臣等伏奉草記批旨下者不勝惶恐感激謹依傳敎內辭意崔宗益處出付其子必悌以退限三日另加曉喩期於飜然回悟之意更爲分付外此已遲晩鄭儀赫麟赫兄弟崔仁吉仁喆仁成三兄弟白尙玉許涑玄啓溫孫景允梁潤德崔敦行等十一人亦竝招來以傳敎內辭意使之至前面諭快悟與否從容詰問則皆以爲旣已遲晩之後何敢一毫欺隱乎傳習其學雖各有久近之不同方其傳習之時自以爲是一朝豁然覺悟雖不敢質言朝家旣恕其罪以開自新之路父母兄弟擧皆涕泣勸勉故認爲邪學不敢復爲發諸口而盟於心心豈可二用乎齊聲以對言出眞情似無矯飾比之日昨遲晩之時擧止色辭頗似顯勝謂之革心則未快而革面則可謂優矣更以自明日偕往必悌之家或開曉必悌或交相勉礪論其痼蔽之淺深較其覺悟之遲速期無一點渣滓之留着胸中使之十七日朝一齊來告權日身崔必恭處亦以德意反覆開諭則必恭之頑忍與前無異而日身言內以爲渠雖多般曉解終始噤口有問無答實爲悶迫云故以必恭之回心與否益驗汝心之眞正覺悟特敎退限尙餘多日竭力懇勸事申申面飭該署入直官員亦爲發牌進來權崔兩囚之動靜這這探察如有必恭開悟之端卽爲來告事一體分付之意敢啓傳曰知道朱干玉戚之官豈可擬議於梗化蔑倫之徒而今番必欲以言語感悟之者惟御極以後所決之案無非法之一字外無可容他說者此所以或慮冤濫未嘗不夜起彷徨至於今番事渠輩本情非出於窮凶極惡而猶有一條感化之路則寧忍一直以法律驅之乎觀此草記所謂感悟之徒優於革面不及於革心云宥還稍久更或拭頂誦習則前功豈不可惜亦非眞箇生道殺人之意苟如此初不若以法從事無相傳汚之爲省事卿等雖赴衙招致未及革心之類以此判付更加曉諭其中殺無惜而尤罔赦者卽許涑也往在辛卯以唐冊事渠家所被果何如則渠以渠家之人復罹於唐冊事是誠禽獸之不若渠祖曾有熟使之事故辛卯年別加致恤渠亦必聞知於家間渠有一分人心渠名之入於諸招卽渠萬死之斷案尤焉敢抵賴於曹庭以致一問再問殆若無故人之反覆曉諭者然本罪之外人理可謂滅絶且以此草記觀之渠亦未革心中一人以此以彼眞所謂化外之物罷齋後勿問覺悟與否先施嚴刑一次捧供可也
정조 15년
洪仁浩以義禁府言啓曰罪人李基慶咸鏡道慶源府勿限年定配勿干赦典事承傳啓下矣李基慶以承傳內辭意具罪目依例發遣府羅將卽爲押送配所之意敢啓傳曰知道
정조 15년
辛亥十一月十三日辰時上御重熙堂左副承旨入侍時左副承旨徐龍輔記事官李海淸記注官金良倜承膺祚以次進伏訖上命書傳敎曰守令有闕之代口傳差出仍命讀公事書判付訖命退承史以次退出
정조 15년
辛亥十一月十三日巳時上御重熙堂右副承旨入侍時右副承旨洪仁浩假注書鄭尙愚記注官金良倜承膺祚以次進伏訖上命書傳敎曰十五日永陵忌辰祭受香後當更遣承旨奉審而今日旣遣承旨十五日則地方官進詣奉審後祭物申飭精備諸執事捧擧案與祭單監封狀聞地方官出自正卿故有此奉審之命卿以此意知悉擧行事下諭于坡州牧使又命書傳敎曰朝筵承宣以李基慶稱以草土罪人投疏院中云今日是何日瀆撓於此時坐齋臣分都虧然如非事機之迫急必無疏擧知若不知付之未決之科殊非近日處分之苦心取而見之前此傳敎中二三其說云云始覺失之太歇千億變化卽渠着題之目大抵渠疏所稱自辨之肯綮專在於渠之對辭與草記措語各有相左更取草記及渠疏左右較看未過數行不堪正視唉哉渠何自批乃爾渠疏曰常觀其書草記亦然渠疏曰其書間有好處草記亦然渠疏曰豈知今日爲作證草記亦然至於渠疏中變起朋友之說隱然以洪樂安歸之告變人此則添言草記所不言者渠雖身具萬口辯如懸河徒見其欲巧反拙之跡則曳衰到朝房敢於此時爲此擧卽此渠罪可謂罔赦況渠疏中所引厥書句語極爲悖戾其云世人但知得親不知顧復更勝於親但知得君不知宰御更勝於君等說無難書之設令渠曾有涉眼者此正耳可聞口不可道之不經之詖辭則渠亦人耳焉敢筆之於莫重奏御文字乎在渠罪此皆薄物細故外此尤有浮於此之萬萬痛惡者邪學所謂領洗二字卽汚穢鄙褻夷狄禽獸之行也將仲子鶉之奔奔諸篇猶不講御於經筵則渠固不足道名忝法從之列者雖欲急於詬辱作隻之李承薰豈忍敢以此等之說生心泚筆乎雖使承薰甘爲鬼蜮樂爲畜物不棄舊學潛自誦習此特一承薰可竄可誅之罪而已豈必爲累貽笑於朝廷而渠之此疏不可但以朝廷之羞恥言其爲世道之變搢紳之辱當如何究其用心下意雖謂之無所難事似非過語苟有與樂安同歸之心樂院開坐也何故對大臣呑吐俯仰今又何故反戈叫嚷不怕不畏乎如許無恥蔑法之類不以重辟從事將使淸朝衣冠之倫率入塗泥之中其在爲世道淑人心之方不可以時値坐齋任其躑躅草土罪人李基慶姑從末勘咸鏡道慶源府勿限年定配勿干赦典命退承史以次退出
정조 15년
藥房提調李𡊠副提調趙尙鎭啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠敬宮氣候何如臣等不任區區伏慮敢來問安竝此仰稟答曰知道
정조 15년
傳于李祖承曰禮房承旨馳詣宗廟景慕宮奉審摘奸以來
정조 15년
李祖承啓曰左議政蔡濟恭爲承候來待矣傳曰入侍
정조 15년
李祖承啓曰時原任閣臣爲承候來待矣傳曰入侍
정조 15년
趙尙鎭啓曰右副承旨洪仁浩疏批已下卽爲牌招何如傳曰允
정조 15년
申耆以刑曹言啓曰臣等會于公廨招致昨曉諭諸人謹以批旨詳細布諭自觀此草記至更加曉諭八十八字尤爲明釋曉告則崔必悌所告以爲昨夜歸而更思益覺從前所爲之罔測遲晩納招最後諸人其罪尤重而同被寬典雖極愚頑豈不知莫大之恩乎耶蘇邪學從今以往更不敢一毫留着於胸中云許涑所告內以爲渠之罪犯萬戮猶輕而所被聖恩天地罔極雖頑如禽獸亦有一分人心豈不知感激乎胸中更不敢留一點渣滓快覺耶蘇之爲邪學云崔仁吉崔仁喆鄭麟赫玄啓溫崔敦行梁潤德孫景允白尙玉等皆以爲渠等所犯萬死無惜而不但不加之罪反覆開諭屢煩聖敎從今以往痛自悔責快覺耶蘇之爲邪學更不敢一毫留着心中云一齊納招言貌色辭又異於昨夜顯有感激恩造牽戀至情不自知其日遷之意不惟臣等之見如此傍觀吏隷亦莫不以爲釋然今則足可謂之革心竝令退去更加交相戒告仍又身造獄中以渠輩快悟革心之意勸誘崔必恭期於同被竝生之聖化事申諭以送鄭儀赫則以渠叔處邪書推來次下往永同地崔仁成則以年幼病重未得一體布諭許涑則待過齋依判下加刑捧供之意敢啓傳曰知道
정조 15년
右副承旨洪仁浩疏曰伏以臣之父子兄弟保有性命尙廁朝籍者秋毫皆我殿下賜也迷昧冥墑而屢煩指導之諭匍匐坎井而輒加濟拔之恩雨露霜雪無非至敎頂踵毛髮都歸造化臣雖頑如木石冥若豚魚豈忍仰負必欲全保之聖渥自就無知妄作之嚴誅也哉第自丙午戊申以後臣之踪地難安疑毁易集入而承筵席之誨責出而受知舊之嗔謗閉影息處惟思自靖而一自說破之後大僚以初不介懷爲言臣亦以自處如舊爲心元無絲毫介滯之事者亦嘗仰徹於聽卑之天伏想聖明已記有矣今番洪樂安之長書出而臣則晩後得聞取見其草本而已及其兩次問啓之時則適在院中出納俱從臣手然遂事後始爲質議之狀樂安之私書固自在矣樂安則自以爲闢異斥邪出於苦心而若其援引證據之辭臣旣茫無所知亦何由指揮參涉乎今月初七日樂安又因李秀夏對語之失實欲爲自明陳疏到院而臣旣屢承調劑之筵敎故方當遞出之時手自摺疊疏本還傳樂安伊時實狀院僚皆知卽此一款寸心可質至於李基慶則草記納供之語謂有相左渠以疏辨之意書告揆地繼又抵書喉院之由樂安來傳於臣故臣曰基慶苟欲自辨則固非他人之所可勸沮而抵書喉院事未前聞云云及夫宋翼孝疏批之下樂安又爲來言曰今則基慶不可以方在草土之故終不一暴云云臣果應之曰實狀果甚冤枉則草土陳疏亦非無例云云而已未嘗與渠往復見其疏草則又豈料其疏之冒呈於齋日辭多悖戾意在乖激無所逃於嚴正之處分也蓋臣與樂安爲至親情好之間而樂安視基慶爲同志之人故始旣援證於奏御之辭終又愍念其惶隘之狀凡以基慶事酬酢於臣臣輒隨問隨應者槪以渠輩秉執專出於闢邪衛正臣亦不以爲疑故也而今日登筵荐承嚴敎五內震剝求死不得噫基慶之疏有甚機關被誰桃咬甘爲此轉輾葛藤之擧臣亦惡之而臣之答樂安一語究其情則雖無他腸顧其跡則難免失口以臣形跡之嫌全昧緘默之戒終自陷於受疑難白之科一則臣罪二則臣罪扣心咋舌悔將何及逬出前席驚惶崩迫闔門聚首罔知攸措伏況指示生路終始曲保之恩敎此乃臣生死人鬼之關也臣若一毫與知基慶疏之別有機關則其在仰酬恩造俯全微命之道固當披瀝指陳之不暇豈忍依違顧藉重被欺罔之誅乎天日在上臣焉敢誣此則基慶在焉一按可知使臣言而毫分假飾則卽日誅殛亦無所恨衷情未暴之前無非席藁待死之日玆敢血泣哀籲於慈覆之下伏乞亟命而下臣司敗仍與基慶對質嚴覈得實俾伸至冤千萬幸甚臣不勝涕泣祈懇之至謹昧死以聞答曰省疏具悉矜之欲活首實之辭可見良心之不泯特付昧爽以前勿辭察職
정조 15년
辛亥十一月十四日辰時上御誠正閣大臣閣臣藥房承候入侍時左議政蔡濟恭一提學吳載純檢校直提學朴祐源檢校直閣徐鼎修鄭東浚徐龍輔李晩秀藥房提調李𡊠副提調趙尙鎭右副承旨洪仁浩記事官李海淸假注書鄭尙愚記注官金良倜承膺祚醫官金光國李敬培朴春源以次進伏訖濟恭曰今日載屆追慕冞切聖體若何上曰一樣矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣濟恭曰伏見李基慶處分傳敎則基慶誠怪鬼輩矣上曰昨日卽淸齋之日則渠豈敢以自明之疏忽地投呈而疏中又有不經之詖辭豈不萬萬駭悖乎其疏擧彼承宣豈有不知之理乎昨筵已嚴敎於承宣而予於此承宣三父子曲保何如則莫體予意乃敢參涉於機關渠輩之或長書或發通與疏擧如是做出豈不痛駭乎予則爲承宣猶矜憐而有此下敎承宣若欲自全則出而思圖活之道可也濟恭曰江界蔘弊今旣釐革而但念此後或値蔘豐之時公納三十斤之外更有餘剩亦非異事而自本官如前管領以元定價四兩二戔貿取則是府使旣自榷利而實惠未及於民矣若然則豈朝家爲江民辛勤釐弊之意乎從今以後嚴立科條三十斤外勿論多少凡有剩數無得官貿竝付於所採之民使渠任自買賣如是定式之後如有犯者道臣另加廉探卽爲狀聞施以懲貪之律斷不可已故敢此仰達矣上曰依爲之如是出擧條定式之後更或有犯而不卽摘發該倅抵罪之外該道臣難免其責亦當時遣御史考其勤慢以此載之節目仍令本府前下擧條及此擧條與節目揭板常目事分付可也出擧條上曰見刑曹草記權日身亦感化云而連以草記批答酬應誠勞矣濟恭曰臣亦謄見刑曹草記而渠輩之當初抵賴者卽以渠口不欲稱邪學二字也今乃悔悟言言以邪學承款莫非聖化之感及豚魚矣上曰渠輩革心之道予旣付卿卿又自當必善爲調劑可也濟恭曰此後則似無慮而連以此事致煩酬應臣不勝惶悶矣𡊠曰御藥事體何等至重而今番江界所納戶蔘率多劣品事之寒心莫此爲甚蓋本府封進之規元無吏校領納之例專付於戶曹收稅下去計士而來納本院所謂計士若能另擇善棒則豈有如此之理乎當該計士不可無懲礪移送秋曹從重勘處何如上曰缺
정조 15년
辛亥十一月十四日午時上御重熙堂左副承旨入侍時左副承旨徐龍輔記事官李海淸記注官金良倜承膺祚以次進伏訖上曰右副承旨洪仁浩到院辭職上疏入之出榻敎賤臣承命出持入上命龍輔讀奏仍書批答訖命退承史以次退出
정조 15년
行都承旨趙尙鎭坐行左承旨李祖承坐右承旨徐龍輔坐左副承旨李鼎揆坐直右副承旨洪仁浩坐同副承旨申耆坐直注書李海淸仕直一員未差假注書鄭尙愚仕事變假注書任㸁仕
정조 15년
洪仁浩啓曰大司憲李致中呈辭執義許晊掌令權儐持平朴孝成在外掌令金孝眞未肅拜持平鄭東愼傳旨末下監察茶時之意敢啓傳曰知道
정조 15년
傳于申耆曰樂安郡守之代令該曹口傳差出待下批明日辭朝
정조 15년
吏曹口傳政事以洪采疇爲樂安郡守
정조 15년
辛亥十一月十五日辰時上御重熙堂左副承旨入侍時左副承旨徐龍輔記事官李海淸記注官金良倜承膺祚以次進伏訖上命讀公事書判付訖命退承史以次退出
정조 15년
行都承旨趙尙鎭坐行左承旨李祖承坐右承旨徐龍輔坐左副承旨未差右副承旨李鼎揆坐直同副承旨申耆坐直注書李海淸仕一員未差假注書鄭尙愚仕直事變假注書任㸁仕
정조 15년
申耆啓曰備邊司郞廳來言今日賓廳日次而以國忌齋戒不得來會云矣敢啓傳曰知道
정조 15년
申耆啓曰御營廳將官來言今日本營軍兵日次私習云矣敢啓傳曰知道
정조 15년
李祖承啓曰藥房提調李𡊠副提調趙尙鎭爲承候來待矣傳曰入侍
정조 15년
傳于趙尙鎭曰右副承旨許遞前望單子入之待下批牌招察任承旨前望單子入之金載翼落點
정조 15년
趙尙鎭啓曰新除授承旨金載翼以前任報恩縣監方在解由未出中何以爲之敢稟傳曰勿施前望單子入之待下批牌招察任
정조 15년
趙尙鎭啓曰新除授承旨尹㬦方在罷散中何以爲之敢稟傳曰敍用
정조 15년
以咸鏡監司李文源狀啓今十一月令朔膳中生靑魚生瓜魚不得封進惶恐待罪事傳于趙尙鎭曰勿待罪事回諭
정조 15년
申耆以刑曹言啓曰今月十五日典獄署官員持罪人權日身呈訴來見臣等其呈訴曰矣身沈惑異端不知末流之弊終至於滅倫亂常有甚於夷狄禽獸將使家敗身亡不免凶禍矣身之罪百死難贖而至今假息國恩罔極粉骨碎身無以報答惟有改悔前非以副愛欲生之至意人其人之聖念八耋老母奄奄號絶兄弟無辜竝被縲絏矣身於此眞是得罪於五倫忽忽念此不覺叩心而泣血日前口招矣身旣以耶蘇之學妖邪不正納供則心跡之判作兩截自當洞屬無餘心爲主宰百體從令則心然故口然實無表襮之異至於崔必恭開諭事段官司之刑訊而不屈骨肉之泣懇而不從誠不可以常情責之矣身亦萬端開諭靡不容極而無異木石回心無望若以崔必恭之不服爲矣身之罪則矣身有死而已方當白骨之傳肉枯楊之生梯凡有可生之路殫竭無遺則矣身豈有不盡心力而然哉玆後自新之道惟有羞前之爲將功贖罪雖姻婭族黨之沈惑不返者使之幡然改悔棄邪歸正咸囿大聖人敎化之中讀孔孟之書盡死生之禮而庶幾父子兄弟歌詠聖澤於蓬蓽之中也今又聞八十老母自矣身事後驚悸成疾氣息奄奄矣身不孝之罪到此益著而人子情理吁亦窮矣玆敢不避猥越陳情仰達庶副獄中自新之聖敎伏乞處分云矣臣等謹依下敎會于公廨罪人權日身崔必恭等處更爲究問則日身以爲感祝朝家指導全活之恩遲晩以後痛自刻責方圖自新今日呈訴悉暴哀情今豈有他說乎至於開諭崔必恭事不但爲渠實關自己性命晝夜勸曉今已多日如水投石不惟不聽轉益扞格誠爲萬萬悶隘云納供之際自呼自書斥邪之說悔罪之色顯與前異而崔必恭則閉目噤口一如前日或誘或喝聽若不聞末梢數段强對依舊是迷頑抵賴之言似此凶忍終不可以言語開曉待再明開坐依前下敎嚴刑取服之意敢啓傳曰日前屢次悔罪覺誤之供猶未知心面之同然使之還囚更令獄官來告形止於卿等矣觀此草記可見良心之不泯而卿等亦以渠言辭貌色判異於前如是論理覆奏則益驗其眞箇歸正況渠又以讀孔孟之書盡死生之禮至于他人之沈惑不返者使各幡悟等說自證而質言在獄中上書於刑官則此而不曰革心是豈王政人其人之義乎然從前沈惑非比尋常姓名至登公車査推屢閱曹庭今雖怳然犂然日遷善而不自知前所誤入之罪決難容易白放且渠立跡效力之方正在於後款罪人權日身比前律減一等湖西地方有邪學云云處限開惑間定配所下送以渠能文能言若竭心誘悔則其爲官長之有勞渠之來頭無累豈非公私之幸此意卿等知悉日身處曉諭後依此擧行仍又嚴飭配所官畢開惑後使卽報營狀聞至於崔必恭惑之甚而化之難雖似諸囚中爲最此有不然者無識也故惑甚秩卑也故化難大抵桎梏桁楊之於導俗化民末也旣化許多之囚獨於必恭以輸情之稍後不堪燥悶日次加訊竟或不服而庾斃則前此幾日苦口開譬之擧歸於一簣之虧寧不可惜必恭爲先解枷保囚曹內亦勿加刑每於開坐之時間日或間數日平平究詰略略開誨俾渠曉然知革面又革心然後可以脫出法曹一步之地則渠亦人耳亦豈無歸正自新之日乎必恭遷善之前卿等亦無敢求遞於見任事竝爲知悉以此草記及批旨謄布朝紙亦使爲邪學而未及發露者各有觀感之效可也
정조 15년
申耆以刑曹言啓曰臣等齊會公廨謹以草記批旨內辭意一一曉諭於罪人權日身崔必恭等處後日身則忠淸道禮山縣定配所押送而以給暇十日使之歸見其母發配時勿爲着枷事依下敎分付於京畿監營必恭則使之來前以前後好生之德意反覆開曉頑拒如前無一毫感悟之意究厥情狀萬萬凶獰而亦爲依下敎解枷後曹內保囚之意敢啓傳曰知道
정조 15년
辛亥十一月十六日辰時上御誠正閣大臣時原任閣臣藥房承候入侍時左議政蔡濟恭一提學吳載純檢校直提學朴祐源檢校直閣徐鼎修鄭東浚徐龍輔李晩秀藥房提調李𡊠副提調趙尙鎭左副承旨李鼎揆記事官李海淸假注書鄭尙愚記注官金良倜承膺祚醫官金光國李敬培朴春源以次進伏訖濟恭曰連日淸齋追慕冞切聖體若何上曰一樣矣濟恭曰王大妃殿氣候何如上曰一樣矣濟恭曰惠慶宮氣候何如上曰一樣矣濟恭曰元子宮氣候何如上曰近間行步漸進而言語則勝於行步矣濟恭曰今承下敎睿質之嶷嶷尺衣之漸長可以仰知下情不勝歡忭之至𡊠曰醫官待令診察聖候何如上曰不必診候矣命尙鎭讀刑曹草記訖上曰權日身日前以悔悟自新納供又自獄中呈所志於刑官而言言悔過自責可知其眞箇覺悟矣濟恭曰前後牅迷之聖敎不啻丁寧可以孚豚魚而及禽獸故渠果感激恩造而快爲革心莫非聖化攸曁矣上曰彼承宣之除拜意有所在嶺人中獨無邪學云嶺南素稱鄒魯之鄕故然而誠幸矣第下道則或不無云云未知傳說之信然而承旨似當詳知果何如乎鼎揆曰臣之所居卽下道而姑無之近地亦未聞之矣上曰未然之前解惑爲好承旨擔當一一曉諭之地可也仍命退諸臣以次退出
정조 15년
行都承旨趙尙鎭坐行左承旨李祖承坐直右承旨徐龍輔病左副承旨李鼎揆致祭出去右副承旨未差同副承旨申耆坐直注書李海淸仕直一員未差假注書鄭尙愚仕事變假注書任㸁仕
정조 15년
李祖承啓曰來二十一日輪對日次矣敢稟傳曰爲之
정조 15년
李祖承啓曰來二十一日朝參日次矣敢稟傳曰停
정조 15년
趙尙鎭啓曰右承旨徐龍輔今日不爲仕進卽爲牌招何如傳曰允
정조 15년
申耆啓曰大司憲李致中呈辭執義許晊掌令金孝眞持平朴孝成未肅拜掌令權儐在外持平鄭東愼傳旨未下監察茶時之意敢啓傳曰知道
정조 15년
申耆啓曰禁衛營將官來言令日本營軍兵日次私習云矣敢啓傳曰知道
정조 15년
申耆啓曰卽見咸鏡監司李文源狀啓則昨年親騎衛都試沒技出身金大龍從自願加資之意按例馳啓而加資尙未頒下云故査問委折則果卽下批而尙不下送經歲之後有此該道之狀請稟處該曹擧行極爲稽忽其時當該堂上推考何如傳曰當該堂上越俸一等今日內下送
정조 15년
傳于趙尙鎭曰諸承旨持公事入侍
정조 15년
傳于趙尙鎭曰承旨前望單子入之待下批牌招察任
정조 15년
承旨前望單子入之沈煥之落點
정조 15년
趙尙鎭啓曰樂安郡守洪采疇辭朝事命下矣兩司俱未署經云憲府則除在外傳旨未下外未肅拜呈告人員竝卽牌招諫院則大司諫獻納未差司諫李秉喆傳旨未下正言李萬榮申在外無以備員署經何以爲之敢稟傳曰竝許遞今日政差出
정조 15년
趙尙鎭啓曰今日政新除授兩司諸臺竝待下批牌招以爲守令署經之地何如傳曰允
정조 15년
傳于趙尙鎭曰吏曹參議前望單子入之
정조 15년
申耆以兵曹言啓曰五衛將洪致後身病猝重時月之內無望供職呈狀乞遞宿衛輪番之任不可久曠改差何如傳曰允
정조 15년
有政吏批判書李𡊠參判李在學進參議未差行都承旨趙尙鎭進以洪檢爲大司憲金翊休爲大司諫朴宗來爲執義柳雲羽爲司諫洪彦爕李日運爲掌令高宅謙李尙友爲持平金翰東爲獻納韓致應朴載淳爲正言李勉兢爲禮曹參議李濟萬爲工曹參議蔡濟恭爲司饔都提調洪樂性爲軍器都提調李福源爲司譯都提調洪樂性爲御營都提調洪樂性爲司僕都提調金熙朝爲軍資正金復根爲尙衣僉正呂駿永爲兵曹佐郞朴龍培爲莊陵令金羲淳爲中學敎授申馥爲南學敎授尹致性爲西學敎授徐在修爲童蒙敎官鄭華淳爲平壤庶尹
정조 15년
兵批判書吳載純進參判洪檢參議李夔病參知尹長烈入直同副承旨申耆進以具世勣爲都摠管羅潤祿爲五衛將尹在咸爲景福將李秉道爲訓鍊僉正李潤吉爲訓鍊主簿李彦敬爲宣傳官同知李源單付副護軍鄭學畊趙文彦副司直李洪載李集斗洪仁浩李東顯
정조 15년
以京畿監司徐鼎修狀啓楊根郡守宋啓來到任事傳于趙尙鎭曰旣令卿面飭下送而該倅擧行太涉相反村閭繹騷害及鷄犬甚至官差怯辱婦女許多駭惡之事不一而足非獨本郡爲然隣邑亦多此弊已入於按察之行雖欲發明其可得乎當該守令等所當重勘而今番事皆以刑期無刑各圖自新爲規違令之守令則亦姑勿論卿其將此有旨申加嚴飭湖西亦然云以此有旨一體下諭于錦伯而招詰捉問之際回心遷善之方畿伯已承筵敎卿其往復消詳期使遐邇之處決京鄕之用律均齊方平事一體下諭于錦伯
정조 15년
以冬至兼謝恩正使金履素副使李祖源狀啓歲幣木欠縮令該曹罔夜下送三道差使員地方官隨其現發令該府照法重勘領來譯官洪義福等待回還令該曹從重科罪事傳于趙尙鎭曰似此之弊雖曰非今斯今年前以白綿紙紙束落張事飭敎何如則纔過十數年又有此狀本此蓋近來專對之臣此等處不能照檢而然卿等爲先從重推考一行凡事行臺莫不糾察則些少雜頉今行何其相續亦爲從重推考其餘竝依狀請施行木品如此紙束可知各別照檢無或貽笑外國事回諭査治事自廟堂嚴査指名卽爲草記事招致備郞分付近年赴燕日字之進定旣遵皇旨則今番若或因此遲滯殊非示信之意嚴飭該曹今日內定禁軍星火下送必依近年例入去事使臣處一體下諭
정조 15년
以咸鏡監司李文源狀啓昨年親騎衛都試沒技出身金大龍加資尙未頒下令該曹稟處事傳于申耆曰下批已久該曹尙今遲滯下送事之可駭莫此爲甚當該堂上已有處分敎旨卽爲傳給事回諭
정조 15년
李祖承以承文院都提調意啓曰院寫字官預差訓長彭得大有頉代以上護軍安思賢差定以爲依前勸奬之地何此如傳曰允
정조 15년
申耆以戶曹言啓曰伏見冬至正使金履素副使李祖源狀啓啓下備邊司者則以爲歲幣方物物種逐卜點閱歲幣木間有一馱或五六疋或七八疋欠縮合以計之則欠縮之數生上木爲五十疋白上木爲八疋分付該曹罔夜下送俾及於臣等未渡江之前事爲請而判付內有依狀請施行今日內定禁軍星火下送之命矣臣聞極驚駭馳進本曹生上木五十疋白上木八疋各別擇捧作爲八隻堅封踏印出給禁軍李國邦處使之分載於撥馬領運下送傳致使行而使臣祗受形止星火狀聞事分付之意敢啓傳曰知道
정조 15년
申耆以兵曹言啓曰卽接慶熙宮衛將李源牒報則北所前中松一株爲風所落云令該所依例斫去之意敢啓傳曰知道
정조 15년
申耆以義禁府言啓曰因慶尙監司鄭大容狀啓刑曹粘目內昌原前府使梁塤移本府處之事允下矣梁塤今方待命卽爲拿囚之意敢啓傳曰知道
정조 15년
禁府啓目前楊根郡守李昌郁原情云云傳旨內辭緣泛稱遲晩刑推得情何如判付啓除刑推議處爲良如敎又啓目昌原前府使梁塤原情云云問目內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓依允
정조 15년
右副承旨沈煥之疏曰伏以臣卽伏奉除旨以臣爲承政院右副承旨召牌踵臨臣隨詣闕下而左承旨臣李祖承以臣妻姪有應避之嫌臣之職在法當遞伏乞聖明亟令攸司照例遞改以存公格千萬幸甚臣無任云云省疏具悉疏辭下該曹稟處
정조 15년
辛亥十一月十七日辰時上御誠正閣諸承旨持公事入侍時行都承旨趙尙鎭行左承旨李祖承右副承旨李鼎揆同副承旨申耆記事官李海淸假注書鄭尙愚記注官金良倜承膺祚檢校直閣李晩秀以次進伏訖上命讀奏公事書判付訖命尙鎭書傳敎曰政官牌招開政仍命退諸臣以次退出
정조 15년
行都承旨趙尙鎭坐行左承旨李祖承坐右承旨李鼎揆坐直左副承旨申耆坐直右副承旨沈晉賢坐同副承旨李百亨罷散啓辭未下注書李海淸仕直一員未差假注書鄭尙愚仕事變假注書任㸁仕
정조 15년
申耆啓曰大司憲洪檢牌不進執義朴宗來傳旨未下掌令洪彦爕李日運持平高宅謙李尙友俱在外監察茶時之意敢啓傳曰知道
정조 15년
傳于李祖承曰下直守令入侍
정조 15년
承旨前望單子入之沈晉賢李百亨落點
정조 15년
以執義朴宗來牌不進罪職傳旨傳于申耆曰只推
정조 15년
傳于趙尙鎭曰諫院行公臺諫只有一人云在外中正言一員許遞前望單子入之待下批牌招署經一司除署經皆令當日下送而辭朝後仍爲留待事分付
정조 15년
以兵曹禁軍官弓試射入格別單傳于申耆曰禁軍矯弊草記姑爲留中者以其間多合商量欲於歲前判下而在渠輩未必爲拔貧爲富除殘爲蘇之方則名以矯弊近於文具此所以至今留中者也向日草記後卿或更聞可矯之弊亦爲草記今日試射出於奬勵之意三中五分一羽閑良李仁郁三中四分一丙閑良尹敬文拔例特爲直赴殿試令宣傳官待開門多率吹囉赤與直赴兩人待令
정조 15년
以江原監司尹師國狀啓道內癘氣九十月之交又復日熾事傳于趙尙鎭曰觀此狀辭癘氣之尙熾萬萬切悶況値此隆沍若不自官各別顧恤其能免於死亡未可必言念東民之事豈或食息弛心乎令廟堂今日內星火嚴飭該道伯使之着意救活道伯之滿瓜後仍任以其擧行之過於詳細未見其怠忽處也今於救活病民之政若有一毫泛忽使此十行申諭歸於文具惠未下究道伯之不職難逭其責其所勘過亦宜倍於他道竝以此意嚴飭續當發遣按廉之行亦令知悉
정조 15년
以平安監司洪良浩狀啓鴨綠江上下流處處合氷事傳于趙尙鎭曰觀此狀辭江水已皆合氷云寒威之不竝以南可推而知彼淸北諸邑穡事告歉處當寒殿屎之狀如在目中況荐飢之處甁盎當俱空停退代捧亦依別下有旨分等排比無一民之捐瘠無一戶之流散乎卿須勿以例飭知之蚤夜惕念各別董飭毋或有一毫不謹未盡以致現發於繡行事卽爲回諭
정조 15년
趙尙鎭以吏曹言啓曰贈諡忠列公祥原君世寧延諡今月十九日定行於京畿交河地云矣敢啓傳曰知道
정조 15년
吏曹啓目粘連觀此承政院右副承旨沈煥之上疏則以爲行左承旨臣李祖承爲臣妻姪有應避之嫌亟令該曹照例遞改亦爲白有臥乎所相避之法在下當遞右副承旨沈煥之依例改差何如判付啓依允
정조 15년
申耆以刑曹言啓曰因殺獄罪人呂士玉等獄事稟處草記批旨內後日次令亞堂亦爲別出意見究覈論理草記可也事命下矣此獄元犯自初疑眩終難歸一者蓋緣呂朴兩人同毆共犯而先後輕重之分無以明覈故也當其鬪鬨之際時値暮夜衆隣紛聒孰打孰踢亦未必詳知則或先或後又何能的記乎各以臆料倉卒納供一供之後又不敢變其前說轉輾滋惑莫適爲從只從事理以論之則當初起鬧者東春也珍郁之使酒狂酗又在東春之家則東春之發惡逞憤必倍於爲妹夫解紛之士玉豈有退坐菁田一任士玉獨踢之理乎珍郁病重之時躬至珍郁之家灌以狗糞水淸心丸之屬劻勷奔走眞情自露者東春也珍郁致命之後密囑尹三金乞以珍郁自撞石橋之說納招檢庭暗地粧撰欲巧反拙者東春也終始驅士玉於元犯者卽一金世得而先踢左腹之說與右肋實因大相逕庭左右旣不分明則先後未必眞的末後誤見之招亦不足取信旣曰誤見則又安知不誤招乎莫嚴者實因而實因之相左如是矣殺獄決折屍親之言最爲緊重而者斤采之以稚騃童子前後一辭但曰東春而終不肯連及士玉者必有眞知的見而然不可以其母私和一事竝歸之誣罔之科凡此五段皆爲東春發明不得之公案渠亦自初檢時引而自服無辭遲晩及至士玉私和事出而獄老生奸則漸次變招終至有拘於妻母徑自承認等說乃以哀矜之色欲爲變幻之圖聽言觀貌雖似眞情好生惡死人之常情渠雖至愚豈肯爲一妻娚不惜性命自甘於就死乎求之常理終不近似私和一節實爲士玉眞贓而當其母乞和之時但曰一獄兩死事甚矜慘兩人中脫給一人云云初非分別子婿欲以士玉之罪移之於東春也藉令其母眞爲士玉而密囑於金女則東春獨無密囑三金之事乎私和二字又未可專歸士玉之斷案此獄冤決在臣待罪本職之前謹署已成之案而已伏奉判付之後前後文案始爲詳閱又於日次訊推之時反覆究詰則東春當爲元犯士玉當爲干犯迷淺之見槪不外此東春則各別嚴刑期於輸款士玉之加㓛猛踢致傷人命一辭牢諱專欲諉罪於東春者亦極獰頑一體嚴刑取服何如傳曰換定正犯者諸堂之僉議也今卿云云卽卿一己之見也其在從衆之道不可遽然決折待他堂新除之時亦令出意見嚴刑得情仍具意見草記可也
정조 15년
刑曹啓目罪人許涑段依傳敎嚴刑一次而旣有捧供之命上裁何如判付啓依允許涑放送爲良如敎
정조 15년
正言李運行啓曰臣見識魯莽言議巽軟本不合於淸朝耳目之任而往在春間以當日目下事有所駭憤者而新入臺地不善周章以此之故其時僚臺至有請罷之議伊後銓曹又有停望之擧此雖出於同朝規警之意自玆以後其於臺端一步鐵限在前今因守令之署經除旨新下召牌踵臨不得回避雖已出肅以此踪跡何敢因冒承當以貽簪紳之羞重損臺閣之體乎請命遞斥臣職答曰勿辭亦勿退待
정조 15년
正言李運行啓曰請爲奴罪人金壽賢河翼龍竝令王府設鞫得情夬正王法請金甲島爲奴罪人克觀古今島爲奴罪人克泰更令王府嚴鞫得情夬正王法請逆賊尙魯亟施孥戮之典請亟寢五啓還給之命措辭見上新除授司諫柳雲羽時在京畿衿川地獻納金翰東時在慶尙道安東地正言韓致應時在江原道原州地司憲府掌令洪彦爕時在京畿積城地掌令李日運時在忠淸道瑞山地持平李尙友時在京畿楊根地持平高宅謙時在全羅道昌平地請竝斯速乘馹上來事下諭答曰不允五啓還給事此非如是謄傳之事自明日更勿煩瀆下諭事依啓
정조 15년
領敦寧府事洪樂性箚曰伏以臣近患寒感之餘復忝膈氣之症胸脅牽痛寒熱交劇食飮專却晝宵呻楚屢阻日次之班連闕承候之禮伏枕惶隕如添一病此除伏奉太僕武庫御營都提調之命驚惶感激罔知攸措太僕武庫之任重事煩者旣非如臣癃聵之所可堪任而況御營則臣方忝禁營而軍門都提素無疊管之規故從前大臣之兼除兩營者亦皆仰懇輒蒙體諒矣玆敢倩人構箚援例仰籲伏乞聖明亟賜處分以存公格以安私分焉取進止答曰省箚具悉卿懇愼度奉慮軍門提擧之無得兼管非不知有定式而必須辭懇始許之便成已例卿新除御營都提擧之任今姑勉副安心勿辭愼攝仍傳曰此批答遣史傳諭李領府事爲御營都提調
정조 15년
辛亥十一月十八日未時上御誠正閣都承旨與下直守令入侍時行都承旨趙尙鎭記事官李海淸記注官金良倜承膺祚樂安郡守洪采疇平澤縣監鄭養善以次進伏訖上曰守令進前可也采疇進前奏職姓名上曰爾爲誰族乎采疇曰臣無立朝之近族矣上曰何年登科耶采疇曰辛卯式年矣上曰奏履歷可也采疇曰辛卯爲宣傳官其後落仕丙午爲武兼復職其臘月都政爲楸坡萬戶己酉六月爲從事官遞付庚戌五月爲訓鍊判官其六月都政爲訓鍊僉正到今方待罪於此邑矣上曰未嘗知其爾爲何狀人矣今觀相貌頗爲了了須殫竭做治懋爲對揚之道可也鄭養善進前奏職姓名上曰七事之謄誦便是文具當此捧糴方張須思善爲之道毋負回諭之意可也命守令先退命書榻敎曰承旨有闕之代前望單子入之待下批牌招察任命退承史以次退出
정조 15년
都承旨徐邁修坐左承旨李集斗坐直左承旨[右承旨]李敏采坐左副承旨李鼎揆坐直右副承旨沈煥之在外同副承旨沈晉賢坐直注書李海淸仕直一員未差假注書鄭尙愚仕事變假注書任㸁仕
정조 15년
藥房提調李𡊠副提調趙尙鎭啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣度何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 15년
沈煥之啓曰大司憲洪檢執義朴宗來未肅拜掌令洪彦爕李日運持平高宅謙李尙友俱在外監察茶時之意啓傳曰知道
정조 15년
沈晉賢啓曰御營廳將官來言今日本廳軍兵日次私習矣敢啓傳曰知道
정조 15년
徐邁修啓曰左承旨李祖承今日不爲仕進卽爲牌招何如傳曰許遞
정조 15년
徐邁修啓曰新除授承旨李百亨方在罷散中何以爲之敢稟傳曰勿施
정조 15년
徐邁修啓曰李曹郞廳來言承旨有闕政事取稟傳曰當日爲之
정조 15년
吏批有政判書李𡊠參判李在學進參議曺允大在外都承旨徐邁修進以李集斗李敏采沈煥之徐邁修爲承旨鄭來百爲吏曹正郞南羲老爲長寧殿令李儀亨爲禁府都事副護軍許晊權儐金孝眞竝單付副司直李致中沈愌之朴孝成竝單付副司果李萬榮申朴載淳竝單付
정조 15년
傳于李集斗曰兵曹堂上及承旨前望單子入之待下批牌招察任
정조 15년
兵曹參判前望單子入之李亨元落點
정조 15년
以承旨房望傳于徐邁修曰仍
정조 15년
以兵曹文臣朔試射試官望單子傳于徐邁修曰日寒若此不緊置之
정조 15년
李鼎揆啓曰明日次對兩司當爲進參除在外外未肅拜呈告人員竝待開門牌招何如傳曰允
정조 15년
沈晉賢以兵曹言啓曰禁軍來壬子春夏等祿試射時沒技人別單中依例縣註以入之意敢啓傳曰知道
정조 15년
禁府照目昌原前府使梁塤矣本府議啓內觀此供辭千餘結加摠乃是還起加耕與漏卜及瘠土之變爲沃畓者執等比高而然初無之土虛加之事是如爲白乎及一自改量之後衆怨狼藉狀訴紛紜邑牒道啓民情可見兺不喩陞等增尺强幻田形旣出於任事之招則今不可以囚供之自明有所曲恕以此照律罪杖一百收贖告身盡行追奪徒三年定配私罪奉敎依允爲旀功減一等爲良如敎又啓目前楊郡守李昌郁矣本府議啓內身爲守土之官邑子邪學不能禁戢罪人捉送屢日稽滯論厥罪狀俱極可該以此照律罪杖八十收贖奪告身三等私罪奉敎依允爲旀功議各減一等爲良如敎
정조 15년
沈煥之以義禁言啓曰時囚罪人梁塤杖一百收贖告身盡行追奪徒三年定配照律啓目判付內功減一等事命下矣梁塤功減一等杖九十收贖告身盡行追奪江原道洪川縣蓮峯驛徒二年半定配而以議啓內辭意具罪目依例發遣府書吏押送配所何如傳曰允
정조 15년
禁府啓目前珍山郡守申史源原情云傳旨內辭緣泛稱遲晩刑推得情何如判付啓除刑推議處爲良如敎
정조 15년
辛亥十一月十九日辰時上御重熙堂右承旨入侍時右承旨李鼎揆記事官李海淸記注官金良倜承膺祚以次進伏訖上命書傳敎曰門鑰事體何等至重則旣放旋收暫收又還放者事未前聞該房承旨拿問處之身爲一院之長不能檢飭亦不登時引罪當該都承旨亦爲遞差仍命退承史以次退出
정조 15년
都承旨徐邁修坐左承旨李集斗式暇出右承旨李敏采病左副承旨李鼎揆坐右副承旨沈煥之坐直同副承旨沈晉賢坐直注書李海淸仕一員未差假注書鄭尙愚仕直事變假注書任㸁仕
정조 15년
李集斗啓曰明日常參經筵取稟傳曰停
정조 15년
徐邁修啓曰右承旨李敏采今日不爲仕進卽爲牌招何如傳曰待明朝牌招
정조 15년
徐邁修啓曰左副承旨申耆拿處事命下矣依定式遞差傳旨捧入之意敢啓傳曰知道
정조 15년
李敏采啓曰大司憲洪檢執義朴宗來牌不進掌令洪彦爕李日運持平高宅謙李尙友俱在外監察茶時之意敢啓傳曰知道
정조 15년
以輪對官望單子傳于李集斗曰後日次來待
정조 15년
徐邁修啓曰右副承旨沈煥之自鄕上來云卽爲牌招察任何如傳曰允
정조 15년
以大司諫金翊休執義朴宗來司諫柳雲羽正言李運行牌不進罷職傳旨傳于沈煥之曰只推
정조 15년
傳于徐邁修曰未下直守令當日辭朝
정조 15년
沈煥之以訓鍊都監言啓曰本局中軍白東俊身病甚重勢難察任改差何如傳曰允
정조 15년
兵曹以申大顯爲訓鍊都監中軍
정조 15년
沈煥之以刑曹言啓曰依下敎罪人崔必恭使之入處曹內民家溫堗飮食亦令善饋凡係救療之節曹吏處另加申飭之意敢啓傳曰知道